[{"text_idx": "#000005", "text": "Cymerodd Sophie Jones a Safia Ouerghi ran yn ALPHA cyn symud ymlaen i rolau yn DECIPHer, yn 2019 a 2021 yn y drefn honno. Mae Sophie bellach yn Uwch Swyddog Cyfranogiad y Cyhoedd tra mae Safia yn Gynorthwyydd Ymchwil ers ychydig fisoedd. Buon ni\u2019n siarad a\u0302 nhw i gael gwybod rhagor am ALPHA a\u2019r profiadau a roddodd iddyn nhw, yn ogystal a\u0302 natur eu swyddi presennol, pwysigrwydd ymchwil DECIPHer a\u2019u huchelgeisiau ymchwil eu hunain i\u2019r dyfodol."}, {"text_idx": "#000006", "text": "Mae Sophie yn hanu o\u2019r Coed Duon ac wedi cymhwyso ar lefel gradd fel Gweithiwr Ieuenctid a Chymunedol. Mae wedi cwblhau ei TAR AHO ym Mhrifysgol Metropolitan Caerdydd yn ddiweddar ac ar hyn o bryd mae\u2019n gwneud MSc mewn Iechyd Cyhoeddus Cymhwysol. Ymunodd ag ALPHA yn 14 oed, heb wybod sut byddai\u2019r profiad yn ysbrydoli ac yn llywio ei gyrfa yn y dyfodol."}, {"text_idx": "#000008", "text": "\u201cYn gyntaf, fe ges i grw\u0302p cyfeillgarwch newydd sbon ac fe wnes i ffrindiau am oes. Ro\u2019n i\u2019n gallu cwrdd a\u0302 phobl eraill o bob rhan o ranbarth De Cymru a chlywed eu safbwyntiau ar ymchwil. Ro\u2019n nhw\u2019n yn aml yn wahanol i\u2019m safbwyntiau i, a oedd wedi\u2019u llywio gan dyfu i fyny mewn tref fach yn y cymoedd. Mae ehangu fy rhwydwaith a\u2019r sgiliau rhyngbersonol a bywyd a lwyddais i\u2019w meithrin dros gyfnod o amser wedi bod yn amhrisiadwy. Pan ddechreuais ALPHA am y tro cyntaf, do\u2019n i erioed wedi teithio i Gaerdydd heb fy mam, doedd gen i ddim llawer o hyder ac ro\u2019n i\u2019n swil iawn. Dyw hynny ddim yn wir rhagor, yn bendant!"}, {"text_idx": "#000010", "text": "\u201cFe adawais ALPHA a dod i weithio i DECIPHer ym mis Ionawr 2019, fel y gweithiwr ieuenctid a fyddai\u2019n rhoi sesiynau i ALPHA. Ro\u2019n i\u2019n gyffrous iawn fy mod i\u2019n gallu cysylltu fy mhrofiad a\u0302\u2019m sgiliau a llunio dyfodol y grw\u0302p. Ym mis Medi eleni, fe ddes i\u2019n Uwch Swyddog Cyfranogiad y Cyhoedd, gan adael y sector gwaith ieuenctid ond gan wneud newid cyfeiriad cyffrous er mwyn dod a\u0302\u2019m gwaith ieuenctid a\u2019m gwybodaeth am iechyd y cyhoedd at ei gilydd. Fy ro\u0302l nawr yw sicrhau bod lleisiau\u2019r cyhoedd a phobl ifanc yn cael eu clywed mewn ymchwil yn DECIPHer, gan sicrhau bod yr holl ymwneud a\u0302\u2019r cyhoedd yn amrywiol ac yn gynhwysol. Mae\u2019n ro\u0302l gyffrous ac mae\u2019n fy ngalluogi i weithio gyda phobl sy\u2019n fy ysbrydoli ac i ddysgu am waith ac ymchwil gwych sy\u2019n ymwneud a\u0302 phobl ifanc a chymunedau."}, {"text_idx": "#000011", "text": "\u201cMae DECIPHer yn ganolfan ymchwil sefydledig ac uchel ei pharch, sy\u2019n arwain yr arferion gorau. Mae\u2019n fraint gweithio gyda chydweithwyr mor ymroddedig ac rwy\u2019n dysgu drwy\u2019r amser oddi wrth ein hymchwilwyr. Er fy mod i\u2019n newydd yn y swydd a newydd ddechrau ar fy astudiaethau meistr, rwy\u2019n gwybod yr hoffwn ddilyn gyrfa ym maes ymchwil yn y dyfodol \u2013 gan ganolbwyntio ar bobl ifanc, gwaith ieuenctid ac iechyd y cyhoedd. Gyda chymaint o bobl ysbrydoledig o\u2019m cwmpas yn DECIPHer, rwy\u2019n dysgu oddi wrth y goreuon bob dydd.\u201d"}, {"text_idx": "#000012", "text": "Cafodd Safia, a raddiodd mewn Seicoleg yn 2021, ei chyflwyno i ALPHA a DECIPHer drwy leoliad proffesiynol yn ei thrydedd flwyddyn. Nawr, mae hi\u2019n cymryd y cam cyntaf yn ei gyrfa ymchwil ac yn dilyn ei diddordeb angerddol mewn gwella iechyd y cyhoedd."}, {"text_idx": "#000014", "text": "\u201cMae ALPHA yn caniata\u0301u i bobl ifanc ddweud eu dweud mewn ymyriadau a strategaethau er mwyn eu cefnogi nhw a\u2019u lles. Mae eu cyfraniad yn llywio ac yn gwella dyluniad ymchwil yn uniongyrchol. Ar o\u0302l i\u2019r lleoliad ddod i ben, ro\u2019n i\u2019n awyddus i ymuno ag ALPHA fel aelod oherwydd imi weld yn uniongyrchol bwysigrwydd ymwneud y cyhoedd ag ymchwil."}, {"text_idx": "#000015", "text": "\u201cRoedd cymryd rhan mewn ALPHA hefyd wedi fy helpu i ddatblygu llawer o sgiliau, yn enwedig sgiliau dadansoddol drwy werthuso methodoleg ymchwil. O fod yn aelod ac o fod a\u0302 ro\u0302l gynorthwyol gydag ALPHA, fe ddes i ddeall fy mod i\u2019n teimlo\u2019n angerddol am ymchwil iechyd y cyhoedd."}, {"text_idx": "#000016", "text": "\u201cErs hynny dw i wedi ymuno a\u0302 DECIPHer fel Cynorthwy-ydd Ymchwil, gan ddatblygu a gweithredu casglu data ar gyfer y Rhwydwaith Ymchwil Iechyd mewn Ysgolion (SHRN). Ar hyn o bryd, dw i\u2019n cymryd rhan mewn prosiect sy\u2019n anelu at ehangu\u2019r Rhwydwaith Ymchwil Iechyd mewn Ysgolion sydd wedi sefydlu yn y sector uwchradd i ysgolion cynradd ledled Cymru. Ry\u2019n ni ar y cam o werthuso dichonoldeb, mynd i\u2019r afael a\u0302\u2019r problemau sy\u2019n ymddangos, a threialu dulliau arolygu a\u2019u haddasrwydd ar gyfer plant iau. Mae\u2019n brosiect cyffrous i fod yn rhan ohono ac yn un sy\u2019n cyd-fynd a\u0302\u2019m diddordebau."}, {"text_idx": "#000017", "text": "\u201cMae gwaith DECIPHer mor bwysig gan ei fod yn golygu cyfathrebu\u2019n uniongyrchol a\u0302 phoblogaethau wedi\u2019u targedu er mwyn gwella a mynd i\u2019r afael a\u0302 materion ac anghydraddoldebau iechyd. Mae ystyried amrywiaeth o faterion wrth fynd at yr ymchwil, yn hytrach na\u2019u gwahanu, yn ein galluogi i weld sut maen nhw\u2019n dylanwadu ar ei gilydd. Mae hyn yn datblygu dealltwriaeth well o\u2019r cydberthnasau rhyngddyn nhw, sy\u2019n arwain at ymyriadau wedi\u2019u teilwra."}, {"text_idx": "#000018", "text": "\u201cMae hon yn swydd gyntaf gyffrous ym maes ymchwil i mi ac rwy\u2019n awyddus i ddatblygu ymhellach, efallai drwy wneud gradd meistr a PhD yn y dyfodol. Rwy\u2019n teimlo\u2019n angerddol am ymchwil iechyd y cyhoedd a sut gallwn ni droi\u2019r ymchwil honno yn welliannau iechyd diriaethol i bobl ac i boblogaethau ledled y byd.\u201d"}]